Plaasaanval: Bejaarde getuig hoe twee mans dogter verkragArgieffoto ŉ Bejaarde vrou van Mpumalanga het Dinsdag in die Nelspruit-streekshof getuig hoe twee mans haar dogter tydens ŉ huisbraak in haar teenwoordigheid verkrag het. Die vrou, wie se naam nie bekend gemaak mag word nie om haar dogter se identiteit te beskerm, het teen Solomon Abraham Nkosi (25) en Jimmy Mkhabela (27) getuig. Die twee het reeds in die hof skuldig gepleit op aanklag van verkragting en roof. Die ma het getuig haar 33-jarige dogter is op 7 Februarie, in die huis wat hulle op ŉ plaas in die Witrivier-omgewing gehuur het, aangeval. Sy het haar dogter hoor skree en toe na die grondverdieping van die huis gegaan om ondersoek in te stel. Sy het gesien hoe die twee mans haar dogter met ŉ vuurwapen aanhou. Hulle het daarna haar dogter na ŉ kamer gedwing waar hulle haar verkrag het. Die verdagtes het die huis geplunder en die vroue se selfone en ander huishoudelike items gesteel. Die saak is tot 21 Mei uitgestel. Die mans bly in aanhouding tot dan. – SAPA